སློབ་མ་རྣམས་ལ་དེང་གི་ཆར་༸གོང་ས་༸སྐྱབས་མགོན་ཆེན་པོ་མཆོག་དང་།བོད་མིའི་སྒྲིག་འཛུགས་ཀྱི་བཀའ་དྲིན་ལ་བརྟེན་ནས་ཤེས་ཡོན་གྱི་གོ་སྐབས་ཤིན་ཏུ་བཟང་པོ་ཐོབ་ཡོད་པས་ཆུད་ཟོས་སུ་མ་གཏང་བར་སློབ་སྦྱོང་ཧུར་ཐག་གནང་དགོས་པ་དང་།ཆབས་ཅིག་བཀའ་དྲིན་བསམ་ཤེས་ཐུབ་པ་དགོས་རྒྱུ་གལ་ཆེ་ཡིན་སྐོར།སློབ་སྦྱོང་མཐར་སོན་རྗེས་བོད་མིའི་སྤྱི་ཚོགས་ནང་ཞབས་འདེགས་གང་ཐུབ་ཞུ་ཐབས་གནང་གལ།དེ་བཞིན་སློབ་ཕྲུག་ཞིག་ཡིན་པའི་ཆ་ནས་དཔེ་དེབ་བཀླག་རྒྱུའི་གོམས་གཤིས་བཟང་པོ་འཇགས་ཐབས་ཤིན་ཏུ་གལ་ཆེ་ཡིན་པ།དཔེ་དེབ་བཀླག་རྒྱུའི་གོམས་གཤིས་ཡག་པོ་ཆགས་ཚེ་སློབ་ཚན་གཞན་ཤེས་རྟོགས་ཐུབ་རྒྱུར་ཕན་ཐོགས་ཆེ་བའི་ཁར་སྤྱིར་བཏང་གི་ཤེས་བྱ་རྣམས་གོང་འཕེལ་འགྲོ་རྒྱུར་ཕན་རླབས་ཆེ་བས།སློབ་ཕྲུག་ནང་ཁུལ་དཔེ་དེབ་ལྟ་ཀློག་གི་གྲོགས་པོ་བཟོ་ན་དགེ་མཚན་ཡོད་པ།དེ་བཞིན་འཛིན་གྲྭའི་ནང་སློབ་མ་ཚོས་དགེ་རྒན་གྱིས་སློབ་ཁྲིད་གནང་སྐབས་དྲི་བ་དྲི་རྒྱུ་སོགས་མཉམ་ཞུགས་གང་མང་གནང་གལ་དང་།རང་སྦྱོང་བྱེད་དུས་སློབ་ཚན་ཁག་ཅིག་སློབ་ཕྲུག་ནང་ཁུལ་ཚོགས་ཆུང་བཟོས་ཏེ་ཕན་ཚུན་གོ་བསྡུར་སྦྱང་བཤད་གནང་ན་ཕན་ཐོགས་ཡོད་པ་དང་།མཐའ་དོན་བོད་ཀྱི་སྐད་ཡིག་ལ་དམིགས་བསལ་དོ་སྣང་དང་སྦྱང་བརྩོན་གནང་རྒྱུ་དང་།དུས་རྒྱུན་དུ་བོད་སྐད་གཙང་མ་བཤད་རྒྱུ་གལ་ཆེ་ཡིན་པ་སོགས་ལམ་སྟོན་གསུང་བཤད་ཟབ་རྒྱས་གནང་།